किंगफिशर की उड़ानें अपने तय वक्त पर रहेंगी जारी  
एमआईएएल ने एक नोटिस जारी कर किंगफिशर से पिछले छह महीने की लैंडिंग और पार्किंग का 90 करोड़ रुपये का बकाया भरने को कहा है।
किंगफिशर एयरलाइंस ने अपने मुसाफिरों को भरोसा दिया है कि उसकी उड़ानें अपने तय वक्त पर जारी रहेंगी। एयरलाइंस के कॉरपोरेट कम्युनिकेशंस ने एक मेल के जरिए यह एनडीटीवी को बताया है हालांकि उसने मुंबई इंटरनेशनल एयरपोर्ट लिमिटेड के बकाया या नोटिस पर कुछ भी कहने से इनकार किया है।  मुंबई एयरपोर्ट अथोरिटी ने एक नोटिस जारी कर किंगफिशर से 90 करोड़ रुपये का बकाया भरने को कहा है। यह पिछले छह महीने की लैंडिग और पार्किंग का बकाया है। नोटिस में कहा गया है कि बकाया न भरने पर उड़ान रोजाना 60 लाख रुपये के पेमेंट के साथ ही जारी रह सकती है। और यह भी नहीं हुआ तो शनिवार से किंगफिशर की घरेलू और विदेशी उड़ान रोक दी जाएंगी।